Panayiotou-moord: Vyfde verdagte in hofJayde Panayiotou en haar man Christopher. Foto: Facebook Zolani Sibeko, in sy 30’s, het ooglopend ontsteld geword toe joernaliste van hom foto’s geneem het en het hulle toegesnou “julle maak my siek” en “julle het geen reg om foto’s van my te neem nie”. Sibeko se familielede, wat in die openbare galery gesit het, het ook ontsteld gereageer omdat die media van hom foto’s geneem het. Hulle het in ŉ stadium by ŉ hofordonnans daaroor gekla. Sibeko is Sondag in hegtenis geneem nadat die polisie-ondersoek bepaal het Sibeko kan deur sy selfoon verbind word met die huis waar Jayde in April verlede jaar ontvoer is. Jayde se man, Christopher, word daarvan beskuldig dat hy die baasbrein agter die ontvoering en moord van sy vrou was, na bewering omdat sy ŉ “finansiële las” was. Die staat beweer Panayiotou het Luthando Siyoni, ŉ uitsmyter by sy nagklub, betaal om ŉ huurmoordenaar, Sizwezakhe Vumazonke, te kry om die daad uit te voer. Siyoni het intussen ŉ artikel 204-getuie geword, wat beteken dat hy vrygespreek is van vervolging indien hy tot die einde van die verhoor eerlike en geloofwaardige getuienis lewer. Die staat beweer ook dat Sinethemba Nenembe vir Vumazonke gehelp het om Jayde te ontvoer en te vermoor. Louis van Rensburg was Vrydag teenwoordig om Sibeko te verteenwoordig. Van Rensburg het aan die hof gesê dat hy nog afskrifte van die dossier moet kry. Hy het aangedui dat Peter Daubermann Sibeko tydens die verhoor sal verteenwoordig. Daubermann is ook Nenembe se regsverteenwoordiger. Marius Stander, die staatsaanklaer, het die hof versoek om die saak uit te stel. Hy het gesê hy wil aansoek doen dat die saak na die Port Elizabeth-hooggeregshof oorgeplaas word. ŉ Datum aan die begin van Oktober is reeds vasgestel vir die voorverhoorverrigtinge. Sibeko staan tereg op aanklagte van sameswering tot moord, moord, roof met verswarende omstandighede, ontvoering en die onwettige besit van ŉ vuurwapen en ammunisie. Die saak is tot 27 Julie uitgestel. Lees alle vorige berigte oor Christopher Panayiotou op Maroela Media.